b'\n_START_ARTICLE_\nAutocefalie\n_START_PARAGRAPH_\nAutocefalia (sau autoguvernarea - literalmente termenul \xc3\xaenseamn\xc4\x83 c\xc4\x83 "\xc3\xae\xc8\x99i este propriul s\xc4\x83u cap") desemneaz\xc4\x83 statutul unei Biserici locale din Biserica Ortodox\xc4\x83 al c\xc4\x83rei ierarh \xc3\xaent\xc3\xa2ist\xc4\x83t\xc4\x83tor (sau primat) nu trebuie s\xc4\x83 r\xc4\x83spund\xc4\x83 \xc3\xaenaintea nici unui episcop de rang superior. C\xc3\xa2nd un Sinod Ecumenic sau un episcop \xc3\xaent\xc3\xa2ist\xc4\x83t\xc4\x83tor (de exemplu un patriarh) elibereaz\xc4\x83 o provincie ecleziastic\xc4\x83 de sub jurisdic\xc8\x9bia (ascultarea) sa, cu p\xc4\x83strarea deplinei comuniuni \xc3\xaentre Biserica provinciei respective \xc8\x99i ierarhia de sub ascultarea c\xc4\x83reia iese \xc3\xaenseamn\xc4\x83 c\xc4\x83 respectivul sinod sau episcop \xc3\xaent\xc3\xa2ist\xc4\x83t\xc4\x83tor acord\xc4\x83 Bisericii provinciei respective autocefalia. Din punct de vedere istoric, autocefalia nu s-a ob\xc8\x9binut \xc3\xaentotdeauna \xc3\xaen acest mod.\n_START_SECTION_\nAutoritatea Constantinopolului\n_START_PARAGRAPH_\nIdeea c\xc4\x83 Biserica din Constantinopol ar fi singura care are autoritatea de a acorda autocefalia unei alte Biserici se bazeaz\xc4\x83 pe interpretarea Canonului 28 al Sinodului de la Calcedon (451) care stabile\xc8\x99te c\xc4\x83 Patriarhul Ecumenic are autoritate aspra "p\xc4\x83m\xc3\xa2nturilor barbare". Totu\xc8\x99i, mul\xc8\x9bi consider\xc4\x83 c\xc4\x83 respectivul canon se referea la anumite regiuni din jurul vechiului Imperiu Roman, neav\xc3\xa2nd nici o leg\xc4\x83tur\xc4\x83 cu lumea modern\xc4\x83, 1500 de ani mai t\xc3\xa2rziu. Din punct de vedere istoric (a se vedea mai sus), multe dintre Bisericile autocefale din zilele noastre au fost ini\xc8\x9bial sub autoritatea Constantinopolului, datorit\xc4\x83 proximit\xc4\x83\xc8\x9bii geografice sau tradi\xc8\x9biei activit\xc4\x83\xc8\x9bii misionarilor constantinopolitani \xc3\xaen anumite zone. Astfel \xc3\xaenc\xc3\xa2t ceea ce apare unora ca o regul\xc4\x83 fondat\xc4\x83 pe o viziune eclesiologic\xc4\x83, pentru al\xc8\x9bii pare a fi doar o coinciden\xc8\x9b\xc4\x83, f\xc4\x83r\xc4\x83 con\xc8\x9binut eclesiologic._NEWLINE_Exist\xc4\x83 totu\xc8\x99i mult mai multe dovezi istorice care s\xc4\x83 sugereze faptul c\xc4\x83 Biserica din Constantinopol are un fel de autoritate misionar\xc4\x83 \xc3\xaen afara teritoriilor definite \xc3\xaen mod explicit de c\xc4\x83tre Sinoadele panortodoxe, \xc3\xaen ceea ce prive\xc8\x99te stabilirea autocefaliilor. Aceast\xc4\x83 autoritate \xc3\xaei este contestat\xc4\x83 mai ales de c\xc4\x83tre Biserica Rusiei \xc8\x99i de c\xc4\x83tre Bisericile-fiice \xc8\x99i Bisericile de sub jurisdic\xc8\x9bia acesteia, mai ales \xc3\xaen virtutea ideii c\xc4\x83 Moscova ar fi "A Treia Rom\xc4\x83".\n_START_SECTION_\nModuri de ob\xc8\x9binere a autocefaliei\n_START_PARAGRAPH_\n\xc3\x8en plus, \xc3\xaens\xc4\x83\xc8\x99i ideea c\xc4\x83 orice Biseric\xc4\x83-mam\xc4\x83 poate acorda autocefalia unei Biserici-fiice nu se poate sus\xc8\x9bine cu argumente istorice sau canonic, a\xc8\x99a cum sunt acestea ast\xc4\x83zi. \xc3\x8en\xc8\x9belegerea modern\xc4\x83 a autocefaliei este ulterioar\xc4\x83 perioadei de formare a tradi\xc8\x9biei canonice, ap\xc4\x83r\xc3\xa2nd cu c\xc3\xa2teva secole mai t\xc3\xa2rziu. Astfel \xc3\xaenc\xc3\xa2t nu s-ar putea spune c\xc4\x83, pe baza canoanelor existente, se poate stabili o regul\xc4\x83 clar\xc4\x83 cu privire la modul \xc3\xaen care se ob\xc8\x9bine autocefalia unei Biserici \xc3\xaen secolul al XXI-lea._NEWLINE_Realitatea este c\xc4\x83, din punct de vedere istoric \xc8\x99i canonic, nu a existat o modalitate unic\xc4\x83 de a stabili autocefalia unei Biserici; iar aceasta, \xc3\xaentruc\xc3\xa2t nu este de g\xc4\x83sit o "teologie a autocefaliei" nici la P\xc4\x83rin\xc8\x9bii Bisericii, nici \xc3\xaen Sf\xc3\xa2nta Scriptur\xc4\x83. \xc3\x8ens\xc4\x83\xc8\x99i ideea autocefaliei probabil c\xc4\x83 le-ar fi ap\xc4\x83rut oarecum stranie Sfin\xc8\x9bilor Apostoli. Mai precis, autonomia \xc8\x99i autocefalia nu sunt probleme explicit eclesiologice. Sunt probleme practice, de evolu\xc8\x9bie administrativ\xc4\x83 \xc8\x99i canonic\xc4\x83 aflate \xc3\xaenc\xc4\x83 \xc3\xaen proces de solu\xc8\x9bionare (\xc3\xaen context eclesiologic)._NEWLINE_Singura regul\xc4\x83 care pare dominant\xc4\x83 este aceea conform c\xc4\x83reia autocefalia este expresia voin\xc8\x9bei \xc3\xaentregii comunit\xc4\x83\xc8\x9bi a Bisericilor Ortodoxe, pornind cel mai adesea din \xc3\xaendemnul Bisericii cu cea mai mare autoritate, cea din Constantinopol. Acolo unde autocefalia unei Biserici a fost proclamat\xc4\x83 f\xc4\x83r\xc4\x83 a avea acordul Constantinopolului, statutul acesteia a r\xc4\x83mas \xc3\xaen general precar.'